Title: ประกาศกรมการค้าต่างประเทศ เรื่อง เปิดการทบทวนความจำเป็นในการใช้มาตรการตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีนต่อไป พ.ศ. 2552

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
เปิดการทบทวนความจำเป็นในการใช้มาตรการตอบโต้การทุ่มตลาด
สินค้ากรดซิทริกที่มีแหล่งกำเนิดจากสาธารณรัฐประชาชนจีนต่อไป
พ.ศ.
๒๕๕๒

ตามที่ได้มีประกาศคณะกรรมการพิจารณาการทุ่มตลาดและการอุดหนุน
เรื่อง การตอบโต้การทุ่มตลาดสินค้ากรดซิทริกที่มีแหล่งกำเนิดจากสาธารณรัฐประชาชนจีน
(ฉบับที่ ๒) พ.ศ. ๒๕๔๗ ลงวันที่ ๖ มกราคม พ.ศ. ๒๕๔๗
กำหนดให้เรียกเก็บอากรตอบโต้การทุ่มตลาดสินค้ากรดซิทริกตามพิกัดอัตราศุลกากรประเภทที่
๒๙๑๘.๑๔.๐๐.๐๐๐ (เดิมพิกัดอัตราศุลกากรประเภทที่ ๒๙๑๘๑๔๐๐๐๘) ที่มีแหล่งกำเนิดจากสาธารณรัฐประชาชนจีน
ในอัตราร้อยละ ๒๘.๗๐ ถึงร้อยละ ๓๘.๑๐ ของราคา ซี.ไอ.เอฟ. เป็นระยะเวลา ๕ ปี
ตั้งแต่วันที่ ๙ มกราคม พ.ศ. ๒๕๔๗ ถึงวันที่ ๘ มกราคม พ.ศ. ๒๕๕๒ นั้น

เนื่องจากบริษัท ไทยซิตริก แอซิด จำกัด
ซึ่งเป็นอุตสาหกรรมภายในผู้ผลิตกรดซิทริกได้ยื่นคำขอภายในระยะเวลาอันสมควรก่อนครบกำหนดระยะเวลาการใช้มาตรการตอบโต้การทุ่มตลาดจะสิ้นสุดลง
โดยขอให้คณะกรรมการพิจารณาการทุ่มตลาดและการอุดหนุนพิจารณาว่าการยุติการเรียกเก็บอากรตอบโต้การทุ่มตลาดจะทำให้มีการทุ่มตลาดต่อไปหรือทำให้การทุ่มตลาดฟื้นคืนมาอีก
ตามมาตรา ๕๗ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ซึ่งคณะกรรมการ ฯ ได้พิจารณามีมติในการประชุมครั้งที่ ๑/๒๕๕๒
เมื่อวันที่ ๕ มกราคม พ.ศ. ๒๕๕๒
โดยวินิจฉัยว่าคำขอมีมูลและหลักฐานเพียงพอเชื่อได้ว่า
หากยุติการเรียกเก็บอากรตอบโต้การทุ่มตลาดดังกล่าว
จะทำให้มีการทุ่มตลาดต่อไปหรือทำให้การทุ่มตลาดฟื้นคืนมาอีก
จึงให้เปิดการทบทวนตามกระบวนการให้สอดคล้องกับหลักปฏิบัติขององค์การการค้าโลก
โดยให้เรียกเก็บอากรตอบโต้การทุ่มตลาดต่อไปอีกเป็นระยะเวลา ๑ ปี

อาศัยอำนาจตามความในมาตรา ๓๙ มาตรา ๕๗
และมาตรา ๖๐ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒
กรมการค้าต่างประเทศจึงประกาศให้ทราบว่าจะเริ่มดำเนินกระบวนการพิจารณาทบทวนดังกล่าว
ตั้งแต่วันที่ประกาศนี้ประกาศในราชกิจจานุเบกษาเป็นต้นไป[๑]

หากผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าวให้ยื่นคำขอต่อสำนักปกป้องและตอบโต้ทางการค้า
กรมการค้าต่างประเทศ เลขที่ ๔๔/๑๐๐ ถนนนนทบุรี ๑ อำเภอเมืองนนทบุรี จังหวัดนนทบุรี
รหัสไปรษณีย์ ๑๑๐๐๐ หมายเลขโทรศัพท์ ๐ ๒๕๔๗ ๔๗๒๒ และ ๐ ๒๕๔๗ ๔๗๓๘ หมายเลขโทรสาร ๐
๒๕๔๗ ๔๗๔๑ ทั้งนี้ ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์
เรื่อง การตอบโต้การทุ่มตลาดและการอุดหนุน (ฉบับที่ ๖) พ.ศ. ๒๕๔๔

ประกาศ
ณ วันที่ ๖ มกราคม พ.ศ. ๒๕๕๒
อิทธิพล  ช้างหลำ
รองอธิบดี
รักษาราชการแทน
อธิบดีกรมการค้าต่างประเทศ

วิภา/ผู้จัดทำ
๘ กันยาน ๒๕๕๔

[๑] ราชกิจจานุเบกษา
เล่ม ๑๒๖/ตอนพิเศษ ๓ ง/หน้า ๔๔/๘ มกราคม ๒๕๕๒